[{"text_idx": "#000000", "text": "Mae ymdrechion Llywodraeth Cymru i osgoi craffu yn erydu ffydd mewn gwleidyddiaeth"}, {"text_idx": "#000002", "text": "Mae wythnos yn amser hir mewn gwleidyddiaeth medden nhw."}, {"text_idx": "#000004", "text": "Anoddach fyth felly yw deall sut y gall Llywodraeth Lafur Cymru weithredu mor boenus o araf ar brydiau pan ddaw\u2019n fater o ateb cwestiynau syml gan y gwrthbleidiau."}, {"text_idx": "#000005", "text": "Ar y 18fed o Ionawr, defnyddiais sesiwn graffu ar waith Gweinidog y Gymraeg yn y Cynulliad i holi Eluned Morgan faint o bobl yn y Llywodraeth sy\u2019n gweithio ar reoliadau\u2019n ymwneud a\u0302 safonau\u2019r iaith."}, {"text_idx": "#000006", "text": "Gan nad oedd hi\u2019n gallu rhoi ymateb pendant i mi, cyflwynais gwestiwn ysgrifenedig ar y 29ain o Ionawr yn gofyn \u201cFaint o staff sydd wedi eu lleoli yn benodol yn uned Gymraeg y Llywodraeth sy\u2019n gyfrifol am baratoi rheoliadau safonau\u2019r Iaith Gymraeg?\u201d"}, {"text_idx": "#000007", "text": "Cefais ateb gan y Gweinidog ar y 6ed o Chwefror, yn nodi mai mater i\u2019r Ysgrifennydd Parhaol yw capasiti o fewn adrannau Gwasanaeth Sifil Llywodraeth Cymru ac felly ei bod hi wedi gofyn i\u2019r Ysgrifennydd ateb fy nghwestiwn."}, {"text_idx": "#000008", "text": "Erbyn dydd Mercher wythnos ddiwethaf, doeddwn ddim wedi clywed yn o\u0302l gan yr Ysgrifennydd Parhaol, felly mi godais y mater gyda\u2019r Gweinidog yn uniongyrchol yn y siambr. Yn dilyn hynny, bron i dri mis wedyn, mi dderbyniais ymateb gan yr Ysgrifennydd Parhaol ddydd Iau."}, {"text_idx": "#000009", "text": "Gadewch i mi ailadrodd fy nghwestiwn: \u201cFaint o staff sydd wedi eu lleoli yn benodol yn uned Gymraeg y Llywodraeth sy\u2019n gyfrifol am baratoi rheoliadau safonau\u2019r Iaith Gymraeg\u201d?"}, {"text_idx": "#000010", "text": "Cwestiwn syml oedd yn gofyn am ddim byd mwy nag ateb syml gan bennaeth y Llywodraeth."}, {"text_idx": "#000012", "text": "Dyma\u2019r math o ymateb y byddech yn disgwyl ei dderbyn gan Weinidog gwleidyddol \u2013 nid gan Ysgrifennydd Parhaol y Llywodraeth."}, {"text_idx": "#000015", "text": "Mi welsom ymagwedd debyg rai misoedd yn o\u0302l pan wrthododd yr Ysgrifennydd Parhaol wrando wedi i\u2019r Cynulliad ennill pleidlais yn galw ar y Llywodraeth i gyhoeddi adroddiad yr ymchwiliad i ddatgelu gwybodaeth heb ganiata\u0302d."}, {"text_idx": "#000017", "text": "Egin ddemocratiaeth sydd gan Gymru o hyd ar o\u0302l ugain mlynedd o ddatganoli \u2013 un fregus sydd dan fygythiad cynyddol gan rymoedd Prydeinig unoliaethol wrth i Brexit beryglu dyfodol ein cyfansoddiad."}, {"text_idx": "#000018", "text": "Gwae\u2019r llywodraeth Lafur hon am wneud gwaith Ceidwadwyr San Steffan drostynt a bwydo\u2019r drwgdybiaeth hwnnw o Gymru\u2019n rheoli ei materion ei hun gyda diffyg tryloywder ac effeithlonrwydd."}, {"text_idx": "#000019", "text": "Mae achos diweddaraf Gweinidog y Gymraeg yn ei amharodrwydd i ddarparu gwybodaeth syml yn ein hatgoffa o\u2019r angen i daro\u2019r post i\u2019r pared glywed pan ddaw\u2019n fater o gyfrifoldebau\u2019r llywodraeth a\u2019i swyddogion."}, {"text_idx": "#000020", "text": "Cwta dair wythnos yn o\u0302l cafwyd achos syfrdanol a, hyd y gwyddwn i, digynsail o Lywodraeth Cymru\u2019n lansio her gyfreithiol yn erbyn ein Cynulliad Cenedlaethol am ganiata\u0302u dadl yn y Cyfarfod Llawn ar adroddiad yr ymchwiliad i ryddhau gwybodaeth am ad-drefnu\u2019r Cabinet."}, {"text_idx": "#000021", "text": "Sefyll ei thi\u0302r wnaeth y Llywydd a gwrthod gohirio\u2019r ddadl gan atgoffa\u2019r Prif Weinidog o un o brif egwyddorion ein sefydliad cenedlaethol \u2013 mai swyddogaeth y Cynulliad yw i ddwyn y Llywodraeth i gyfrif, nid y gwrthwyneb."}, {"text_idx": "#000022", "text": "Yn wir, os yw wythnos yn amser hir mewn gwleidyddiaeth yna mae 19 mlynedd didor mewn grym wedi rhoi gormod o gyfle o lawer i\u2019r blaid Lafur yng Nghymru i fagu agwedd drahaus tuag at graffu."}, {"text_idx": "#000023", "text": "O safonau\u2019r iaith Gymraeg i ryddhau gwybodaeth, mae gan y Llywodraeth gwestiynau dyrys i\u2019w hateb."}, {"text_idx": "#000024", "text": "Fel unrhyw wrthblaid gyfrifol, bydd Plaid Cymru\u2019n parhau i bwyso ar y weinyddiaeth Lafur i ateb y cwestiynau pwysig hyn ac i sicrhau nad ydi hi\u2019n esgeuluso ei dyletswydd i fod yn agored, yn hygyrch a thryloyw. Dyw pobl ein cenedl yn haeddu dim llai."}, {"text_idx": "#000025", "text": "For the price of a cup of coffee a month you can help us create an independent, not-for-profit, national news service for the people of Wales, by the people of Wales."}, {"text_idx": "#000026", "text": "Connect with Nation.Cymru on Facebook and Twitter\nDonate If you would like to donate to help keep Nation.Cymru running then you just need to click on the box below, it will open a pop up window that will allow you to pay using your credit / debit card or paypal.\nEnter your email address to receive instant notifications of new articles."}, {"text_idx": "#000028", "text": "If you would like to donate to help keep Nation.Cymru running then you just need to click on the box below, it will open a pop up window that will allow you to pay using your credit / debit card or paypal."}, {"text_idx": "#000029", "text": "Enter your email address to receive instant notifications of new articles."}]